BE dhe burimet natyrore të zonave të konfliktit
Evropa po harton një ligj që u kërkon kompanive të bëjnë të ditur rrugët nga vijnë burimet e tyre natyrore
Komisioni Evropian do të publikojë deri në fund të vitit një projektligj që synon të mos lejojë kompanitë të blejnë burime nga zonat e konfliktit. Një koalicion i gati 60 OJQ-ve ka formuluar rekomandimet e veta se çfarë dispozitash duhet të përmbajë ligji. Objekti i projektligjit janë firmat që bëjnë biznes në vende si Republika Demokratike e Kongos, Zimbabveja, Republika e Afrikës Qendrore, Kolumbia dhe Birmania. Shumë nga burimet natyrore të këtyre vendeve janë mjaft të kërkuara, veçanërisht për produktet elektronike. Sophia Pickles e grupit Global Witness është zëdhënëse e koalicionit. Koalicioni thotë se kompanitë duhet të përdorin atë që quhet “furnizim i arsyeshëm”. Kjo do të thotë të kontrollojnë nga vijnë burimet dhe çfarë rruge ndjekin ato për të mbërritur tek këto kompani. Kjo, thotë ajo mund të kërkojë që disa kompani të ndryshojnë mënyrën e bërjes së biznesit. Koalicioni i OJQ-ve ka publikuar rekomandimet në një raport të ri të titulluar Zbërthimi i Lidhjeve mes Burimeve Natyrore dhe Konflikteve. Aty thuhet se blloku më i madh tregëtar i botës, BE-ja ka avantazh të rëndësishëm mbi zinxhirin global të furnizimit. Dhe nuk janë vetëm kompanitë, thotë zonja Pickles por edhe qeveritë që duhet të mbahen përgjegjëse, për të siguruar zbatimin e këtij ligji. Në Shtetet e Bashkuara, ka një ligj me dispozita për mineralet në zonat e konflikteve. Neni 1502 i ligjit synon të ndalojë rebelët e Republikës Demokratike të Kongos të përdorin fitimet nga tregëtia e paligjshme e mineraleve për të financuar operacionet e tyre. Dispozita u kërkon kompanive të përcaktojnë nëse produktet e tyre vijnë nga zonat e konfliktit. Ligji kërkon që kompanitë të raportojnë për burimet e tyre para një komisioni te posaçëm.